Bekendes treur saam Waldemar Schultz en Ira oor seun se doodHuldeblyke en boodskappe van ondersteuning stroom in vir Waldemar Schultz, oftewel Jan-Hendrik van 7de Laan, en sy vrou Ira Blanckenberg, oftewel Erika Landsberg ook van 7de Laan, nadat hul 14-jarige seun, Kieran, die naweek per ongeluk na sy dood geval het. Maroela Media het Saterdag berig Kieran is dood nadat hy van ŉ uitkykpunt in Hermanus gegly en geval het. Lees meer hier. Die nuus het skokgolwe deur die land gestuur en talle aanhangers het hul medelye op Twitter en Facebook uitgespreek. Verskeie bekendes het ook hul ondersteuning aan die egpaar op Twitter betuig. Die model Lee-Ann Liebenberg het getwiet: “My hart breek vir Waldemar Schultz. Die foto in die koerant waar hy sy seun se hand vashou…..” Heinz Winckler skryf: “My hart breek vanoggend vir Waldemar Schultz en sy familie se tragedie met hul seun. Ons bid saam vir julle.” Soli Philander skryf: “Hartverskeurende nuus oor die dood van Waldemar Schultz se seun. Ek dink aan die familie. RIV Kieran.” Wicus van der Merwe skryf: “Wil darem ook net na alles vandag my innige meegevoel betuig aan Waldemar Schultz met die verlies van sy seun. Sterkte.” Hykie Berg skryf: “Waldi ons almal dink aan jou. Ons staan bankvas agter julle.” Kurt Darren se vrou, Dunay, skryf: “Dink so baie aan Waldemar Schultz en sy familie… hoe ontsaglik hartseer om ŉ kind te verloor en dan so tragies ook nog.” Kieran se begrafnisreëlings is nog nie in die stadium bekend nie.